

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA: 021-05/19-01/**

**URBROJ: 2186/03-02-19-1**

**Cestica, 05.09.2019.**

**ZAPISNIK**

 sa 14. sjednice Općinskog vijeća Općine Cestica održane dana 04. rujna 2019. godine u prostorijama Općine Cestica s početkom u 19,00 sati.

**PRISUTNI VIJEĆNICI:** Darko Majhen, Tomislav Lazar, Ivan Posavec, Tanja Veršić, Nives Božić, Vlado Hip, Ivan Bednjanić Bunić, Denis Kotolenko, Darijan Vinter, Milan Borak, Marina Košutar

**ODSUTNI:** Stjepan Bistrović, Ivan Hohnjec, Marjan Županić, Lucija Rodeš

**OSTALI PRISUTNI:** Mirko Korotaj, Žarko Rodeš, Ksenija Borić

**ZAPISNIČAR:** Gabriela Kos

 Predsjednik Vijeća Darko Majhen otvara 14. sjednicu Općinskog vijeća Općine Cestica, pozdravlja sve vijećnike, te konstatira da je 11 vijećnika/ca prisutnih na sjednici, postoji kvorum i Odluke se mogu donositi pravovaljano.

Nadalje govori o tome kako su vijećnici u materijalima dobili i Zapisnik sa 13. sjednice na uvid te pita prisutne da li ima kakvih primjedaba na Zapisnik? Nema primjedbi na Zapisnik te stavlja Zapisnik sa 13. sjednice na usvajanje. Svi vijećnici glasaju za te predsjednik vijeća konstatira da je Zapisnik usvojen jednoglasno, sa 11 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

PITANJA:

Vijećnik Vlado Hip postavlja pitanje da li bi bilo moguće da ljekarna u Cestici radi duže, pošto i doktorice rade dvokratno?

ODGOVORI:

Načelnik odgovara da se već prije par mjeseci razgovaralo na tu temu sa pročelnicom upravnog odjela za zdravstvo, socijalnu skrb i civilno društvo Lovorkom Horvat, a službeni dopis poslat ćemo i vlasnici ljekarne.

Nitko od prisutnih se više ne javlja, pa predsjednik vijeća prelazi na utvrđivanje predloženog dnevnog reda.

Pita da li ima netko dopunu dnevnog reda? Dopune nema te daje predloženi dnevni red na usvajanje.

Konstatira da svi prisutni vijećnici glasaju za, pa je dnevni red prihvaćen jednoglasno, sa 11 glasova:

**Dnevni red:**

1. Prihvaćanje Polugodišnjeg izvještaja o izvršenju proračuna Općine Cestica na dan 30.06.2019. godine i Polugodišnjeg izvještaja o provedbi Plana razvojnih programa – investicija Općine Cestica do 30.06.2019. godine
2. Prihvaćanje Izvješća o radu načelnika Općine Cestica za razdoblje od 01.01. – 30.06.2019. godine
3. Prijedlog Odluke o komunalnom redu na području općine Cestica
4. Prijedlog Odluke o agrotehničkim mjerama i mjerama za uređivanje i održavanje poljoprivrednih rudina na području općine Cestica
5. Prijedlog Odluke o iskaznici i službenoj odori komunalnog redara
6. Prijedlog Odluke o produljenju roka za izgradnju proizvodne zgrade za izradu i montažu građevinskih kranova u Gospodarskoj zoni Cestica – lokacija Otok Virje
7. Prijedlog Odluke o određivanju pravnih osoba od interesa za sustav civilne zaštite Općine Cestica
8. Prijedlog Odluke o dodjeli javnih priznanja Općine Cestica u 2019. godini

**Točka 1.**

**POLUGODIŠNJI IZVJEŠTAJ O IZVRŠENJU PRORAČUNA OPĆINE CESTICA NA DAN 30.06.2019. GODINE I POLUGODIŠNJI IZVJEŠTAJ O PROVEDBI PLANA RAZVOJNIH PROGRAMA – INVESTICIJA OPĆINE CESTICA DO 30.06.2019. GODINE**

Predsjednik vijeća otvara 1. točku, govori da su prijedlog svi primili u materijalima, te moli načelnika za obrazloženje.

Načelnik objašnjava prihode i rashode te da je nastao manjak od 769.429,69 kn, dok je ukupni manjak 3.053.706,12 kn, a to se zbog ubrzane dinamike izvršavanja radova – odvodnja u ulici Stjepana Radića u Križovljanu Radovečkom i Babincu, asfaltiranje nerazvrstanih cesta, sanacija klizišta, energetska obnova zgrade NK Dinama Babinec – gdje trebamo dobiti novce od Fonda za zaštitu okoliša i energetsku učinkovitost (do sada dobiveno oko 190.000,00 kn, a sveukupno trebamo dobiti oko 800.000,00 kn). Do kraja studenog bi sredstva trebala doći u općinski proračun te će se onda taj manjak izbalansirati.

Predsjednik vijeća zahvaljuje načelniku na kratkom osvrtu na polugodišnji izvještaj te otvara raspravu.

Vijećnik Tomislav Lazar postavlja pitanje kako to da smo u prvih šest mjeseci dobili od poreza preko 6 mil. kuna, jer do sada nikada nismo dobivali takav porez, što je razlog tomu?

Načelnik odgovara da je istina da do sada nismo dobivali takav iznos no to je sve radi tog novog modela poravnanja poreza te da do kraja godine planira dobiti između 10 i pol i 11 mil. kuna.

Nitko se više ne javlja za raspravu.

Predsjednik vijeća zatvara raspravu po točci 1. dnevnog reda, te daje točku 1. na usvajanje. Od 11 vijećnika, svi glasaju za. Predsjednik vijeća konstatira da je Polugodišnji izvještaj o izvršenju Proračuna Općine Cestica na dan 30.06.2019. godine i Polugodišnji izvještaj o provedbi plana razvojnih programa – investicija Općine Cestica do 30.06.2019. godine **usvojen jednoglasno**.

**Točka** **2.**

 **PRIHVAĆANJE IZVJEŠĆA O RADU NAČELNIKA OPĆINE CESTICA ZA RAZDOBLJE OD 01.01. – 30.06.2019. GODINE**

Predsjednik vijeća otvara točku 2. i daje riječ načelniku.

Načelnik ukratko objašnjava Izvješće o radu za prvih šest mjeseci 2019. godine, no to je objedinjeno izvješće ne samo načelnika nego i zamjenika načelnika i stručnih službi. U tom razdoblju izvedene su mnoge komunalne investicije, pripremali su se razni projekti za energetsku obnovu društvenih i vatrogasnih domova, sređivale su se nerazvrstane ceste - radilo se na identifikaciji čestica tih istih cesta jer ne slaže se stvarno stanje sa stanjem u katastru. Neke projekte rade i druge agencije, no stručne službe im moraju prikupiti razne informacije koje su njima potrebne da bi mogli prijaviti projekt. Dosta se radilo i na natječajima za poduzetnike s našeg područja. Ti natječaji su jako dobro prihvaćeni kod naših mještana Općine. Prisutni smo naravno svugdje u javnosti, surađujemo s drugim općina,ma i gradovima, pa smo tako imali i posjet Grada Belišća. Nadalje načelnik govori da se prihvati takvo izvješće.

Predsjednik vijeća otvara raspravu.

Nitko se ne javlja za raspravu.

Predsjednik vijeća zatvara raspravu po točci 2. dnevnog reda, i daje Izvješće o radu načelnika Općine Cestica za razdoblje od 01.010. do 30.06. 2019. godine na usvajanje. Od 11 vijećnika/ca, svi glasaju za. Predsjednik vijeća konstatira da je Izvješće o radu načelnika Općine Cestica za razdoblje od 01.010. do 30.06. 2019. godine **usvojena jednoglasno**.

**Točka 3.**

**PRIJEDLOG ODLUKE O KOMUNALNOM REDU**

**NA PODRUČJU OPĆINE CESTICA**

Predsjednik vijeća otvara točku 3. i daje riječ načelniku.

Načelnik govori o tome kako je ova Odluka usklađena sa novim Zakonom o komunalnom gospodarstvu, a obuhvaća sve komunalne djelatnosti koje se mogu događati na području jedne općine i s kojima se svakodnevno susrećemo. Kaznene odredbe su nešto veće nego što su do sada bile, ali naravno u granicama. Odluka će pokazati kako će se neke stvari odvijati u praksi, a onda će se vidjeti da li se treba još nešto promijeniti.

Predsjednik vijeća otvara raspravu.

Nitko se ne javlja za raspravu te predsjednik vijeća daje Odluku o komunalnom redu

na području Općine Cestica na usvajanje. Od 11 vijećnika, svi glasaju za. Predsjednik vijeća konstatira da je Odluka o komunalnom redu na području Općine Cestica **usvojena jednoglasno**.

**Točka 4.**

**PRIJEDLOG ODLUKE O AGROTEHNIČKIM MJERAMA I MJERAMA ZA UREĐIVANJE I ODRŽAVANJE POLJOPRIVREDNIH RUDINA NA PODRUČJU OPĆINE CESTICA**

Predsjednik vijeća otvara točku 4. te daje riječ načelniku.

Načelnik govori o tome kako se ta odluka nadovezuje na prethodnu odluku no s naglaskom na održavanje poljoprivrednih zemljišta. Mještani bi isto tako kako održavaju kuću i okućnicu u kojoj žive trebali i održavati poljoprivredno zemljište, ali što na žalost u mnogim slučajevima nije tako. Time što ne obrađuju svoju parcelu nanose štetu susjednim česticama, umjesto da prodaju te parcele ili daju u najam. O Dubrave do Vratna nema baš mnogo zapuštenog zemljišta. Najviše neobrađenog zemljišta je u Lovrečan Otoku. Kada komunalni redar izađe na teren i pošalje obavijest o izvršavanju agrotehničkih mjera 60% ljudi učini po obavijesti.

Predsjednik vijeća otvara raspravu.

Nitko se ne javlja za raspravu te daje točku 4. na usvajanje.

Od 11 vijećnika, svi glasaju za. Predsjednik vijeća konstatira da je Odluka o agrotehničkim mjerama i mjerama za uređivanje i održavanje poljoprivrednih rudina na području Općine Cestica **usvojena jednoglasno**.

**Točka 5.**

**PRIJEDLOG ODLUKE O** **ISKAZNICI I SLUŽBENOJ ODORI KOMUNALNOG REDARA**

Predsjednik vijeća otvara točku 5. te daje riječ načelniku.

Načelnik govori da sada po prvi puta imamo obavezu donijeti takvu odluku jer je zakonom o komunalnom gospodarstvu to regulirano. Komunalni redar ima određene ovlasti, među ostalim može i legitimirati osobu, pa onda i radi toga mora imati službenu iskaznicu. Predsjednik vijeća otvara raspravu.

Nitko se ne javlja za raspravu, te daje točku 5. na usvajanje.

Od 11 vijećnika, svi glasaju za. Predsjednik vijeća konstatira da je Odluka o iskaznici i službenoj odori komunalnog redara **usvojena jednoglasno**.

**Točka 6.**

**PRIJEDLOG ODLUKE O PRODULJENJU ROKA ZA IZGRADNJU PROIZVODNE ZGRADE ZA IZRADU I MONTAŽU GRAĐEVINSKIH KRANOVA U GOSPODARSKOJ ZONI CESTICA – LOKACIJA OTOK VIRJE**

Predsjednik vijeća otvara točku 6. te daje riječ načelniku.

Načelnik govori o tome kako je 13. rujna 2016. godine sklopljen Ugovor sa firmom Alba-mont. Prilikom sređivanja razne dokumentacije došlo je do poteškoća i nije se mogao javiti na vrijeme na raspisane natječaje te iz tog razloga traži produljenje roka izgradnje predmetne hale. Pošto smo već imali sličnih zahtjeva predlaže da mu se produlji rok.

Predsjednik vijeća otvara raspravu.

Nitko se ne javlja za raspravu, te daje točku 6. na usvajanje.

Od 11 vijećnika, svi glasaju za. Predsjednik vijeća konstatira da je Odluka o produljenju roka za izgradnju proizvodne zgrade za izradu i montažu građevinskih kranova u Gospodarskoj zoni Cestica – lokacija Otok Virje **usvojena jednoglasno**.

**Točka 7.**

**PRIJEDLOG ODLUKE O ODREĐIVANJU PRAVNIH OSOBA OD INTERESA ZA SUSTAV CIVILNE ZAŠTITE OPĆINE CESTICA**

Predsjednik vijeća otvara točku 7. te daje riječ načelniku.

Načelnik govori o tome kako je Općina dužna imati pravne osobe od interesa za sustav civilne zaštite Općine Cestica, a Zakonom je određeno koje su to pravne osobe. Također se prije donošenja odluke zatražila suglasnost od MUP-a – Ravnateljstva civilne zaštite na tu Odluku te smo dobili suglasnost.

Predsjednik vijeća otvara raspravu.

Nitko se ne javlja za raspravu, te daje točku 7. na usvajanje.

Od 11 vijećnika, svi glasaju za. Predsjednik vijeća konstatira da je Odluka o određivanju pravnih osoba od interesa za sustav civilne zaštite Općine Cestica **usvojena jednoglasno**.

**Točka 8.**

**PRIJEDLOG ODLUKE O DODJELI JAVNIH PRIZNANJA OPĆINE CESTICA U 2019. GODINI**

Predsjednik vijeća otvara točku 8. te daje riječ načelniku.

Načelnik govori o tome kako je bio raspisani javni poziv te su na taj poziv pristigli prijedlozi koji su u materijalima zajedno sa Odlukom. Također zahvaljuje svima koji su obrazložili svoje prijedloge. Nadalje objašnjava prijedlog za nagradu Hrvatskim vodama – naime one će na području Općine uložiti 27.000.000,00 kn, a ti radovi obuhvaćaju sustav kanalizacije, sanaciju klizišta te radovi na nasipu u Otok Virju. Ove godine će biti dvije učeničke nagrade te jedna studentska.

Predsjednik vijeća otvara raspravu.

Nitko se ne javlja za raspravu, te daje točku 8. na usvajanje.

Od 11 vijećnika, svi glasaju za. Predsjednik vijeća konstatira da je Odluka o dodjeli javnih priznanja Općine Cestica u 2019. godini **usvojena jednoglasno**.

Predsjednik vijeća konstatira da je dnevni red iscrpljen, no prije zaključenja 14. sjednice predsjednik vijeća daje riječ načelniku kako bi mogao govoriti o predstojećim događajima i radovima.

Načelnik govori o tome kako će uskoro početi sa izgradnjom kanalizacije, a koja će trajati sve do 2021. godine. Uskoro će početi uvođenje u posao i biti će nova regulacija prometa. Na području općine Cestica će radove izvoditi Cestno podjetje Ptuj. Trošak mještana će biti samo spoj priključka koji će biti napravljen na dvorištu sa septičkom jamom, a dok je sve ostalo osigurano projektom aglomeracije. Nadalje govori kako su u tijeku radovi na rekonstrukciji društvenog doma u Otok Virju te radovi na produžetku Sportske ulice u Cestici. Na kraju poziva sve prisutne na svečanu sjednicu na Dan Općine Cestica dana 13.09.2019. godine u 16,00 sati.

Predsjednik vijeća se zahvaljuje vijećnicima/cama na dolasku te zaključuje 14. sjednicu Općinskog vijeća Općine Cestica.

Sjednica završila u 19,50 sati.

ZAPISNIČAR:

Gabriela Kos

PREDSJEDNIK OPĆINSKOG VIJEĆA:

 Darko Majhen, mag.pol.